b'\n_START_ARTICLE_\nAlc\xc3\xa1zar de los Reyes Cristianos\n_START_SECTION_\nZgodovina\n_START_PARAGRAPH_\nV zgodnjem srednjem veku je na tem mestu stala vizigotska trdnjava. Ko je Vizigotsko kraljestvo leta 720 propadlo zaradi vdora arabske vojske iz severne Afrike, so emirji Omajadskega kalifata iz Damaska trdnjavo obnovili. Po padcu njihovega kalifata so pre\xc5\xbeiveli \xc4\x8dlani Omajadske dinastije na \xc4\x8delu z Abd Al Rahmanom I.  pobegnili pred Abasidi v C\xc3\xb3rdobo. Njegovi nasledniki so leta  929 ustanovili od Abasidov neodvisni Kordovski kalifat in kordovski Alcazar uporabljali za svojo vladno pala\xc4\x8do. C\xc3\xb3rdoba je v tistem \xc4\x8dasu postala cveto\xc4\x8de politi\xc4\x8dno in kulturno sredi\xc5\xa1\xc4\x8de. Alcazar so raz\xc5\xa1irili s kopali\xc5\xa1\xc4\x8di in parki in zgradili najve\xc4\x8djo knji\xc5\xbenico v zahodni Evropi. Na Guadalquivirju so zgradili mline in vodna kolesa za namakanje ob\xc5\xa1irnih parkov._NEWLINE_Leta 1236 je med rekonkvisto mesto osvojila kr\xc5\xa1\xc4\x8danska vojska. Leta 1327 je Alfonz XI. Kastilijski na mestu stare trdnjave za\xc4\x8del graditi sedanjo pala\xc4\x8do, ve\xc4\x8dji del mavrskega alcazarja pa je kot vojni plen razdelil \xc5\xa1kofu, plemi\xc4\x8dem in redovnikom kalatravskega reda. Pala\xc4\x8da ima mavrski videz, ker jo je Alfonz zgradil v doma\xc4\x8dem mudeharskem slogu. _NEWLINE_Med dr\xc5\xbeavljansko vojno med Henrikom IV. Kastiljskim in njegovim najstni\xc5\xa1kim polbratom Alfonzom so v alcazarju nadgradili fortifikacije, ki so lahko kljubovale topni\xc5\xa1kemu obstreljevanju. Isto\xc4\x8dasno je bil zgrajen tudi glavni obrambni stolp, ki je danes znan kot Inkvizicijski stolp. _NEWLINE_Henrikova naslednika Izabela Kastiljska in njen mo\xc5\xbe Ferdinand Aragonski sta v Alcazarju ustanovila eno od prvih stalnih sodi\xc5\xa1\xc4\x8d \xc5\xa1panske inkvizicije. Uporabljala sta ga tudi kot izhodi\xc5\xa1\xc4\x8de za vojne pohode proti Nasridom iz Granade, zadnjemu mavrskemu kraljestu na Iberskem polotoku. Po letu 1482 ja Alcazar postal eden od glavnih sede\xc5\xbeev inkvizicije. Ve\xc4\x8dji del pala\xc4\x8de, vklju\xc4\x8dno z mavrskim kopali\xc5\xa1\xc4\x8dem, je pretvorila v je\xc4\x8de in prostore za zasli\xc5\xa1anja in mu\xc4\x8denja. Inkvizicijsko sodi\xc5\xa1\xc4\x8de se je obdr\xc5\xbealo cela tri stoletja. _NEWLINE_V Alcazarju je bil leta 1483 zaprt zadnji granadski vladar Mohamed XII. Granadski (Boabdil), dokler ni pristal, da bo Granada postala vazalna dr\xc5\xbeava. Boabdil je leta 1489 zavrnil predajo svojega kraljestva in s tem spro\xc5\xbeil napad kr\xc5\xa1\xc4\x8danske vojske. Izabeli in Ferdinandu je leta 1492 uspelo osvojiti Granado. \xc5\xa0e isto leto sta monarha v Alcazarju sprejela  Kri\xc5\xa1tofa Kolumba, ki se je pripravljal na plovbo proti Ameriki. _NEWLINE_Alcazar je leta 1810 postal voja\xc5\xa1nica Napoleonove vojske, leta 1821 pa je\xc4\x8da. \xc5\xa0panska vlada ga je v 1950. letih preuredila  v spomenik in  turisti\xc4\x8dno zanimivost. Leta 1984 ga je UNESCO vpisal na svoj seznam svetovne kulturne dedi\xc5\xa1\xc4\x8dine.\n_START_SECTION_\nOpis\n_START_PARAGRAPH_\nPala\xc4\x8da je skoraj popoln kvadrat s povr\xc5\xa1ino 4.100 m\xc2\xb2. Zgradil ga je kralj Alfonz XI. leta 1327, ker je \xc5\xbeelel v mesto vnesti nekaj evropske gotske arhitekture. Obzidje pala\xc4\x8de je imelo \xc5\xa1tiri stolpe, zdaj so samo \xc5\xa1e trije, ki so bili med seboj povezani  s promenado, za\xc5\xa1\xc4\x8diteno s prsobrani.\n_START_SECTION_\nLevji stolp\n_START_PARAGRAPH_\nSeverozahodni stolp je najstarej\xc5\xa1i stolp Alcazarja. Ima pravokotno obliko in dve nadstropji. Na vseh \xc5\xa1tirih zunanjih stenah so \xc5\xa1iroki pasovi v almohadskem slogu. Na vrhu je terasa s strelnimi linami. V notranjosti so v obeh nadstropjih privla\xc4\x8dni kri\xc5\xbeni loki in podporni oboki. Ime je dobil po groteskno  oblikovanih odto\xc4\x8dnih \xc5\xbelebovih na zgornjem nadstropju.\n_START_SECTION_\nInkvizcijski stolp\n_START_PARAGRAPH_\nInkvizcijski stolp je okrogel stolp na vzhodnem vogalu Alcazarja. Zgrajen je iz klesanih kamnitih blokov, obrnjenih v razli\xc4\x8dne smeri. Ima tri nadstropja in sobe z polkro\xc5\xbenimi  oboki.\n_START_SECTION_\nGlavni stolp\n_START_PARAGRAPH_\nGlavni stolp je osmerokotne oblike. V njem so stanovalci prisegali, da bodo branili trdnjavo. V zgornjem nadstropju je sprejemna dvorana z lepim rebrastim obokanim stropom, ki ga podpirajo stebri z rastlinskimi motivi. Na manj\xc5\xa1em stolpu s pokrito teraso je inkvizicija opravljala javne  usmrtitve.\n_START_SECTION_\nGolobji stolp\n_START_PARAGRAPH_\nGolobji stolp je poru\xc5\xa1en.\n_START_SECTION_\nKopali\xc5\xa1\xc4\x8de\n_START_PARAGRAPH_\nKopali\xc5\xa1\xc4\x8de v mavrskem slogu je v kletnih prostorih in vredno ogleda. Zgradil ga je verjetno \xc5\xbee Alfonz XI.. V prvem prostoru je garderoba, v naslednjih treh prostorih pa hladna, topla in vro\xc4\x8da soba. Svetlobo in prezra\xc4\x8devanje omogo\xc4\x8dajo stre\xc5\xa1na okna v skupinah po tri v obliki zvezde. Stene so iz zbite gline, na tleh je nekaj prvotnih marmornih plo\xc5\xa1\xc4\x8d.\n_START_SECTION_\nMozai\xc4\x8dna dvorana\n_START_PARAGRAPH_\nV dvorani, ki je bila neko\xc4\x8d kapela inkvizicije, so razstavljeni veli\xc4\x8dastni rimski mozaiki  iz 2. in 3. stoletju n. \xc5\xa1t.. Mozaike iz nekdanje bogate rimske vile so odkrili leta 1959  pod trgom Corredera.\n_START_SECTION_\nMavrsko dvori\xc5\xa1\xc4\x8de\n_START_PARAGRAPH_\nPravokotno dvori\xc5\xa1\xc4\x8de, ki je lep primer mavrske arhitekture.\n_START_SECTION_\nVrtovi\n_START_PARAGRAPH_\nVrtovi okoli gradu merijo 5,5 hektarja in so prijetno mesto za sprehode. Zasajeni so z palmami, cipresami, oran\xc5\xbeevci in limonovci, med katerimi so kamnite fontane in veliki ribniki, ki so jih dodali v 19. stoletju. Voda zanje je neko\xc4\x8d pritekala po akvaduktu iz Siere Morene in Guadalquivirja, iz katerega jo je \xc4\x8drpalo veliko vodno kolo Albolafia.'